Nuus | BM-Netwerk | Die regte produk in die regte hande op die regte tyd kan alles verander
Posted on January 26, 2017 January 27, 2017 by ilse Marsh
Laat 'n Ligspoor – Pieter
Posted on December 1, 2016 December 5, 2016 by adele lombaard
"Ek gaan weer kind word," sê dr Pieter
"Dr Pieter" groet binnekort ná amper 11 jaar aan die stuur van Bybel-Media. "Om weer kind te word, op die vloer te kruip en stories te vertel" vir klein Emily, sy kleinkind, is van die dinge waarna hy uitsien. Conette le Roux het hom uitgevra oor wat ná sy aftrede voorlê.
"Ek gaan weer kind word. Op die vloer kruip. Stories vertel," sê dr Pieter Fourie.
Hier waar hy in sy swart leerstoel aan die stuur van Bybel-Media sit, dink hy vandag oor sy amper-aftrede. Meer tyd saam met sy eenjarige kleindogter, Emily, maak hom veral opgewonde.
Pieter trek sy kantoordeur in die Ferguson-gebou vir die laaste keer op 15 Desember – ná 10 jaar en 11 maande diens – toe.
Enige planne wat wink in die toekoms? Hy dink 'n oomblik en sê dan hy gaan antwoord soos Amanda Strydom ná haar 60ste verjaarsdag in 'n onlangse TV-onderhoud op dié vraag geantwoord het: "Ek gaan asemhaal." Hy sê hy moet nou eers sien wat wag.
Maar dan tog: "Ek sien uit dat ek kan opstaan wanneer ek uitgeslaap is. Sonder 'n wekker. En om te dink aan al die lekker dinge wat ek kan doen wat my nie stres nie!"
Gaan hy steeds sy hart vir mense aan die rand van die samelewing uitleef? "Sulke goed beplan 'n mens mos nie – dit kom oor jou pad. As jy 'n sekere DNS het, kom dit nóg meer oor jou pad."
Sy vrou, Liz, het reeds in 2015 as arbeidsterapeut afgetree en hy deel eers wat sý veral deesdae doen. "Sy het 'n naaimasjien gekoop vir dieselfde prys as wat ek vir 'n kar sou betaal. Sy sou die laaste geld gaan aflos het ná sy haar aftreegeld gekry het. Ek het gaan konkel by die Bernina-winkel en die oggend van haar verjaarsdag, op 18 Oktober verlede jaar, toe staan die masjien reeds daar."
Pieter en sy vrou gaan nou meer tyd hê om aan die Weskus te gaan ontspan. "Ons ry graag fiets op die strand in Elandsbaai. Dis nogal romanties, veral as dit mistig is," sê hy met 'n vonkel in die oog.
"En ons kinders maak ons gelukkig," sê Pieter oor sy seun Alex (30), die grootbaas van Wefix, en sy dogter Paula (34), alt-violis vir die Kaapse Filharmoniese orkes en ma van Emily.
Ons gesels weer oor sy loopbaan by Bybel-Media en hy vertel daar is tog dinge wat hy anders sou wou doen. "Ek sou in 'n vroeër stadium daarvoor gewerk het dat die personeel almal besef ons is nie in die eerste plek vriende nie, maar kollegas wat saamgebind word deur die ideale en waardes van die organisasie." Hy verduidelik dat dit byvoorbeeld nie help iemand is vriendelik en jou vriend, maar kan sy of haar taak nie voldoende uitvoer nie.
Hy het 'n laaste droom vir Bybel-Media: "My wens is dat alle personeel altyd so uiters toegewy sal wees soos hulle nou is. En dat my opvolger, Leon, dit daarom net so sal geniet om die spanleier te wees."
Kollegas onthou …
Hy is ongelooflik georganiseerd en alles is op sy plek. Hy soek niks!
Sy omgee vir mense wat swaarkry.
Sy goeie finansiële bestuursvermoëns.
Ek sal Pieter altyd onthou vir sy passie vir ons taal ­– Afrikaans.
Oop hart, mense-mens!
Hy het my baie beïndruk met sy intelligensie. En sy korrekte taalgebruik sal my bybly.
Posted on December 1, 2016 December 1, 2016 by adele lombaard
Posted on October 27, 2016 by lezjevz
Laat 'n Ligspoor – Koos
Posted on October 27, 2016 October 27, 2016 by lezjevz
'God het dié werk vir my gegee'
By Bybel-Media is daar al sowat 'n jaar en 'n half 'n man in 'n denim voorskoot wat onder andere sorg vir skoon skottelgoed. "Ek glo God het dié werk vir my gegee omdat ek hier moet wees. Tussen al die Bybels en die Christelike boeke …" sê Koos Petersen, Bybel-Media se skoonmaker. Conette le Roux het met hom gesels.
Elke oggend net na 6:00 val Koos Petersen (53) in die pad na Bybel-Media. Hy stap vanaf die plaas Koplande, buite Wellington, om vroegoggend op sy pos as skoonmaker in die Ferguson-gebou te wees.
In die winter was dit nog pikdonker wanneer hy begin skottelgoed was, drommetjies uitgooi en handdoeke en vadoeke vervang het.
"Ek was in die begin lekker bang. Hanno terg my gereeld oor tannie Ferguson wat hier ronddwaal!
"Nou is dit darem al vroegoggend lig. Wanneer ek wegstap by die huis kan ek alreeds die pragtige uitsig vanaf ons voordeur bewonder. Dis die mooiste gesig wat jy kán kry," sê Koos.
Koos woon saam met sy jonger broer, Charles, sy ma se broer "oupa Dirk" (78) en sy neef, Anthony. Sy ma, Lena (75), het tot onlangs ook by hulle gewoon, maar het na 'n beroerte na Koos se ouer broer verhuis, omdat hy bedags tuis is en haar kan versorg.
Koos het op 1 April 2015 by Bybel-Media begin werk. Hy vertel dat hy aanvanklik nie geweet het waar om te vat, en waar om te los in die groot ou gebou nie. Maar gelukkig het Marí Joubert en Jeannette Swart vir hom 'n rooster uitgewerk en vir hom wenke gegee, sê hy.
"Ek het báie geleer. Ook hoe om skoonmaak te geniet.
"En ek was aanvanklik skepties oor al die mense in die gebou. Maar ek is nou gek oor die mense. Ek staan nou op om te kom werk!"
Koos dink terug oor sy lewe voor Bybel-Media. Daar was goeie tye, maar ook swaarkry.
Sy eerste werk was by Volkskas, waar hy 15 jaar gewerk het. Eers as bode en later as administratiewe klerk. Hy het ook by Standard Bank gewerk, maar is afgelê toe hulle "mense moes minder maak". Hy vertel: "Ongelukkig was dit last in, first out".
Daarna het Koos vir vyf jaar gesukkel om werk te kry. "Ek het toe vrywilligerswerk by Kansa, Child Welfare en LoveLife gedoen om besig te bly."
Koos vertel hy het uiteindelik tydelike werk by Koplande se kleuterskool gekry. "Ek het dit vreeslik geniet om met die kindertjies te werk," sê Koos.
Toe het 'n werk as kassier in Vredenburg gevolg. "Maar die mense daar was so onvriendelik gewees. Ek kon nie daar bly nie," sê hy. In dié tyd het hy van die werk by Bybel-Media gehoor en aansoek gedoen.
"Ek glo God het dié werk vir my gegee omdat ek hier moet wees. Tussen al die Bybels en die Christelike boeke.
"Ek wil weer die ou Koos wees soos toe ek was voor ek sonder werk gesit het. Ek het 'n motor gehad en my eie woonstel in Malanstraat gehuur.
"Van hier af wil ek net vorentoe kyk en die beste van my lewe maak."
Meer oor Koos:
"Ek is lief vir my plante," sê Koos. Die potplante voor hulle deur is sy trots en hy gesels graag met hulle.
Hy is mal oor kook en maak elke aand vir die mense in sy huis kos.
Koos vertel hy is 'n mengsel van 'n introvert en ekstrovert. "Ek hou van my eie spasie maar ek is altyd game vir something new. Ek sê maklik: 'Throw in the boots, let's go!'"
Hy het destyds kursusse in verkope, kommunikasie en kantooradministrasie voltooi.
Koos is ook mal oor fotografie. Hy het graag foto's van die natuur en mense geneem, tot sy kamera 'n paar jaar gelede gesteel is.